钦定古今图书集成/方舆汇编/职方典/第1478卷 > 《焕山明月赋》廖大亨
## 钦定古今图书集成/方舆汇编/职方典/第1478卷 > 《焕山明月赋》廖大亨

山流苍于汉表，月凝素于楼东。柝声寒而侧侧，蛙鼓
乱其逢逢。乃有幽人，欣此良夜。踞庾亮之胡床，当襄
王之快风。翠烟藏山兮见画屏之隐现；青辉耀海兮
惊七宝之玲珑。卷真珠而徐徐入户，推云母而宛宛
依栊。野客方吹乎铁篴，美人欲理其丝桐。尔乃嫦娥
转驭，而望舒止行。列黛阁之幽曲，向焕山之峥嵘。山
则遥开芙蓉之嶂，月则渐离白玉之京。四天一色，万
籁无声。紫雾荡而不凝，表里若冰壶之玉；碧云合而
仍散，远近若珠盘之晶。谁云夏燠，实类秋清。于是揜
琼楼，闭瑶阙。桂华低万古之枝，霜兔躲长生之窟。蛾
眉丽人，畏轻飙之透纱襦。凌波仙子，愁荷露之湿罗
袜。荡红愁以如波，乱琴心而若雪。亦有谪仙狂饮，把
酒问青天；小谢鸿词，人间惊独绝。飞华藻以停云，寄
风流于唾月。若夫霜凄金屋之人，貂敝陇头之客。玉
台倦展凌波，璃床还来濯魄。素影流衣，而寸寸肠回；
冷光入梦，而双双泪滴。顾良会以何年，抚芳辰而叹
息。楼中销螺髻之青，帐里留蟾蜍之白。吾愿夫黄姑
织女，恒连合浦之珠；月姊东君，夜合荆山之璧。遂临
风而相酬，敬永佩以无斁。